ครม.อนุมัติร่าง พ.ร.ก.เร่งปรับโครงสร้างองค์กรการบินพลเรือน
ครม.อนุมัติร่าง พ.ร.ก.เร่งปรับโครงสร้างองค์กรการบินพลเรือน
22 ก.ย. 2558

พล.ต.สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี(ครม.)วันนี้เห็นชอบตามที่สำนักเลขาธิการนายกรัฐมนตรีได้นำเสนอการปรับปรุงโครงสร้างองค์กรการบินพลเรือน
โดยนำเสนอการปรับโครงสร้างดังกล่าวออกมาเป็นกฎหมายรวม 4 ฉบับ ประกอบด้วย 1.ร่าง พ.ร.ก.การบินพลเรือนแห่งประเทศไทย 2.ร่าง พ.ร.ก.แก้ไขเพิ่มเติม พ.ร.บ.การเดินอากาศ พ.ศ.2497 3.ร่าง พ.ร.ก.แก้ไขเพิ่มเติม พ.ร.บ.ปรับปรุงกระทรวงทบวงกรม พ.ศ.2545 และ 4.ร่างกฎกระทรวงแบ่งส่วนราชการกรมท่าอากาศยาน ของกระทรวงคมนาคม
ทั้งนี้ สาเหตุที่ต้องออกเป็น พ.ร.ก.เนื่องจากต้องการให้เกิดความรวดเร็วในการบังคับใช้กฎหมาย ซึ่ง พล.อ.ประยุทธ์ จันทร์โอชา นายกรัฐมนตรี ยืนยันว่า ไม่ว่าจะออกเป็น พ.ร.ก. หรือ พ.ร.บ.ก็เป็นกฎหมายที่มีศักดิ์และสิทธิเท่าเทียมกัน ประเด็นสำคัญคือขอให้ยึดจุดมุ่งหมายเป็นที่ตั้ง ดังนั้น จึงเห็นว่าการจะแก้ไขปัญหาด้านการบินให้สำเร็จลุล่วงภายในเวลาที่มีอยู่อย่างจำกัดจึงจำเป็นต้องออกมาในรูปของ พ.ร.ก.
“เหตุที่เสนอเป็น พ.ร.ก.เพราะเรื่อง ICAO เราช้าไม่ได้แม้แต่เดือนเดียว ถ้าทำเป็นร่าง พ.ร.บ.ต้องนับเวลาว่าต้องเข้าสนช.อย่างน้อย 3 เดือน หรือมากกว่านี้ อาจมีการปรับแก้ไข…ข้อกฎหมายในร่าง พ.ร.ก.ดังกล่าวนี้ คณะทำงานที่ได้ประสานกับ ICAO ได้ทำรายละเอียดแนะนำไว้ครบถ้วน เราจึงไม่มั่นใจว่าถ้าเราผลักดันกฎหมายที่ ICAO เขาช่วยเรา และเมื่อเอาเข้า สนช.แล้ว จะมีการปรับแก้อีกหรือไม่ เพราะถ้าแก้อีก ICAO คงไม่ยอม เพราะเขา stick มากเรื่องนี้” โฆษกประจำสำนักนายกรัฐมนตรี กล่าว
 
 